钦定古今图书集成/明伦汇编/家范典/第096卷
## 钦定古今图书集成/明伦汇编/家范典/第096卷

| 钦定古今图书集成 明伦汇编 第九十六卷 |

| |

钦定古今图书集成明伦汇编家范典

第九十六卷目录

媵妾部纪事一

家范典第九十六卷

《吕氏春秋·本味》篇：“有侁氏女子采桑，得婴儿于空桑
之中，命之曰伊尹，长而贤。汤闻伊尹，使人请之有侁
氏，有侁氏不可，伊尹亦欲归汤，汤于是请取妇为婚。
有侁氏喜，以伊尹为媵送女。”

《史记周本纪》：“武王至商国，以黄钺斩纣头，悬太白之
旗。已而至纣之嬖妾二女，二女皆经自杀，武王又击
以剑，斩以元钺，悬其头小白之旗。”

《拾遗记》：“周昭王二十四年，东瓯献二女，一曰延娟，一
曰延婵。此二人辨口丽辞，巧善歌笑，步尘无迹，行日
无影。及昭王游于汉水，二女与王舟乘，拥夹王身，同
溺于水，故江汉之人，到今思之，立祠于江湄。数十年
间，人于江汉之上，犹见王与二女乘舟戏于水际。”
《史记·周本纪》：“幽王嬖爱褒姒，褒姒生子伯服。幽王欲
废”太子，太子母申侯女而为后。后幽王得褒姒，爱之，
欲废申后，并去太子宜臼，以褒氏为后，以伯服为太
子。周太史伯阳读《史记》曰：“周亡矣。昔自夏后氏之衰
也，有二神龙止于夏帝庭而言曰：‘余，褒之二君’。”夏帝
卜杀之与去之与止之，莫吉。卜请其漦而藏之，乃吉。
于是布币而策告之，龙亡而漦在，椟而去之。夏亡，传
此器殷；殷亡，又传此器周。比三代，莫敢发之。至厉王
之末，发而观之，漦流于庭，不可除。厉王使妇人裸而
噪之，漦化为元鼋，以入王后宫。后宫之童妾，既龀而
遭之，既笄而孕，无夫而生子，惧而弃之。宣王之时，童
女谣曰：“檿弧箕服，实亡周国。”于是宣王闻之，有夫妇
卖是器者，宣王使执而戮之。逃于道而见乡者，后宫
童妾所弃妖子出于路者，闻其夜啼，哀而收之，夫妇
遂亡奔于褒。褒人有罪，请入童妾所弃女子者于王
以赎罪。弃女子出于褒，是为褒姒。当幽王三年，王之
后宫见而爱之，生子伯服，竟废申后及太子，以褒姒
为后，伯服为太子。太史伯阳曰：“祸成矣，无可奈何。”褒
姒不好笑，幽王欲其笑万方，故不笑。幽王为熢燧大
鼓，有寇至则举熢火，诸侯悉至，至而无寇。褒姒乃大
笑，幽王说之，为数举熢火。其后不信，诸侯益亦不至。
幽王以虢石父为卿用事，国人皆怨。石父为人佞巧，
善谀好利，王用之。又废申后，去太子也，申侯怒，与缯
西夷、犬戎攻幽王。幽王举熢火征兵，兵莫至，遂杀王
骊山下，虏褒姒，尽取周赂而去。

《晏子》，景公之嬖妾。“婴子死，公守之三日不食，肤著于
席，不去左右以复，而君无听焉。”晏子入复曰：“有术客
与医俱言曰：‘闻婴子病死，愿请治之’。”公喜，遽起曰：“病
犹可为乎？”晏子曰：“客之道也，以为良医也，请尝试之。
君请屏洁沐浴饮食，间病者之宫，彼亦将有鬼神之
事焉。”公曰：“诺。”屏而沐浴。晏子令棺人入敛，已敛而复
曰：“医不能治，病已敛矣，不敢不以闻！”公作色不说，曰：
“夫子以医命寡人而不使视，将敛而不以闻，吾之为
君，名而已矣。”《宴子》曰：“君独不知死者之不可以生耶？
婴闻之，君正臣从谓之顺，君僻臣从谓之逆。今君不
道顺而行僻，从邪者迩，导害者远，谗谀萌通而贤良
废灭，是以谗谀繁于间，邪行交于国也。昔吾先君桓
公用管仲而霸，嬖乎竖刁而灭。今君薄于贤人之礼，
而厚嬖妾之哀。且古圣王蓄私不伤行，殓死不失爱，
送死不失哀。行伤则溺己，爱失则伤生，哀失则害性。
是故圣王节之也，即毕殓不留生事，棺椁衣衾，不以
害生养，哭泣处哀，不以害生道。今朽尸以留生，广爱
以伤行，修哀以害性，君之失矣。故诸侯之宾客，惭入
吾国；本朝之臣，惭守其职。崇君之行，不可以导民；从
君之欲，不可以持国。且婴闻之，朽而不殓，谓之僇尸；
臭而不收，谓之陈胔；反明王之性，行百姓之诽，而内
嬖妾于僇胔。此之为不可。”公曰：“寡人不识，请因夫子
而为之。”晏子复曰：“国之士大夫诸侯，四邻宾客皆在
外，君其哭而节之！”仲尼闻之曰：“星之昭昭，不若月之
曀曀；小事之成，不若大事之废。君子之非，贤于小人
之是也。”其《晏子》之谓欤！

《列女传》：甯戚每之见管仲也，亟称曰：“浩浩乎，儵儵乎！”
管子不解，归而不怡，有少妾问焉，仲曰：“‘非尔与知也’。
妾曰：‘毋少少，毋贱贱’。仲以语之，妾曰：‘甯子殆欲室也。
古有白水之诗云：‘浩浩白水，儵儵之鱼，君来召我，我
将安居。国家未立，从我焉。如浩浩者水，育育者鱼，未
有室家而召我安居’’。”〈注〉“水浩浩然盛大，鱼育育然相
与而游其中。”喻时人皆得配偶以居其室，甯戚有伉俪之思，故陈此诗以见意。

《左传》：晋献公娶于贾，无子。烝于齐姜，生秦穆夫人及
太子申生。又取二女于戎，大戎狐姬生重耳，小戎子
生夷吾。晋伐骊戎，骊戎男女以骊姬归，生奚齐，其娣
生卓子。骊姬嬖，欲立其子，赂外嬖梁五与东关嬖五。
使言于公曰：“曲沃，君之宗也；蒲与二屈，君之疆也。不
可以无主。宗邑无主则民不威；疆埸无主则启戎心。
戎之生心，民慢其政，国之患也。若使太子主曲沃，而
重耳、夷吾主蒲与屈，则可以威民而惧戎，且旌君伐
使俱，曰‘狄之广莫，于晋为都，晋之启土，不亦宜乎’？”晋
侯说之。夏，使太子居曲沃，重耳居蒲城，夷吾居屈。群
公子皆鄙，惟二姬之子在绛。二五卒，与骊姬谮群公
子而立奚齐，晋人谓之“二五耦。”

齐侯之夫人三王姬、徐嬴、蔡姬，皆无子。齐侯好内，多
内宠，内嬖如夫人者六人：“长卫姬生武孟，少卫姬生
惠公，郑姬生孝公，葛嬴生昭公，密姬生懿公，宋华子
生公子雍。公与管仲属孝公于宋襄公，以为太子。雍
巫有宠于卫共姬，因寺人貂以荐羞于公，亦有宠”，公
许之，立武孟。管仲卒，五公子皆求立。冬十月乙亥，齐
“桓公卒。”易牙入，与寺人貂因内宠以杀群吏，而立公
子无亏。孝公奔宋。十二月乙亥，赴。辛巳夜殡。

齐侯与蔡姬乘舟于囿荡公。公惧，变色，禁之不可。公
怒，归之，未绝之也，蔡人嫁之。四年春，齐侯以诸侯之
师侵蔡。

初，叔向之母妒叔虎之母美，而不使其子，皆谏其母。
其母曰：“深山大泽，实生龙、蛇。彼美，余惧，其生龙蛇以
祸女。女，敝族也，国多大宠，不仁人间之，不亦难乎？”使
往视寝，生叔虎，美而有勇力，栾怀子嬖之，故羊舌氏
之族及于难。

僖公五年“冬十二月丙子朔，晋灭虢，虢公丑奔京师。
师还，馆于虞，遂袭虞，灭之。执虞公及其大夫井伯，以
媵秦穆姬而修虞祀，且归其职贡于王。”

魏颗败秦师于辅氏，获杜回，秦之力人也。初，魏武子
有嬖妾，无子。武子疾，命颗曰：“必嫁是。”疾病，则曰：“必以
为殉。”及卒，颗嫁之，曰：“疾病则乱，吾从其治也。”及辅氏
之役，颗见老人结草以亢杜回，杜回踬而颠，故获之。
夜梦之曰：“余而所嫁妇人之父也。尔用先人之治命，
余是以报。”

冬，郑穆公卒。初，郑文公有贱妾燕姞，梦天使与己兰，
曰：“余为伯鯈，余而祖也，以是为而子。”以兰有国香，人
服媚之如是。既而文公见之，与之兰而御之。辞曰：“妾
不才，幸而有子，将不信，敢征兰乎？”公曰：“诺。”生穆公，名
之曰兰。

孟僖子会邾庄公，盟于祲祥，修好，礼也。泉丘人有女，
梦以其帷幕孟氏之庙，遂奔僖子，其僚从之。盟于清
丘之社，曰：“有子，无相弃也。”僖子使助薳氏之簉。反自
祲祥，宿于薳氏。生懿子及南宫敬叔于泉丘人。其僚
无子，使字敬叔。〈注〉簉，副倅也。薳氏之女为僖子副妾，
别居在外，故僖子纳泉丘人女，令副坐之。

公子荆之母嬖，将以为夫人，使宗人衅夏献其礼。对
曰：“无之。”公怒曰：“女为宗司，立夫人，国之大礼也，何故
无之？”对曰：“周公及武公娶于薛，孝、惠娶于商，自桓以
下娶于齐，此礼也则有；若以妾为夫人，则固无其礼
也。”公卒立之，而以荆为太子。国人始恶之。

卫献公有嬖妾，使师曹诲之琴，师曹鞭之。公怒，鞭师
曹三百。

《史记·秦本纪》：缪公四年，迎妇于晋，晋太子申生姊也。
五年，晋献公灭虞、虢，虏虞君与其大夫百里傒。以百
里傒为秦缪公夫人，媵于秦。百里傒亡秦走宛，楚鄙
人执之。缪公闻百里傒贤，欲重赎之，恐楚人不与，乃
使人谓楚曰：“吾媵臣百里傒在焉，请以五羖羊皮赎
之。”楚人遂许与之。缪公释其囚，授之国政，号曰五羖
“大夫。”

《搜神记》：齐惠公妾萧同叔子，生子弃之，有狸乳而鹯
覆之，取而养之，字曰无野，是为顷公，代有齐国。
《国语》：司马子期欲以其妾为内子，访之左史倚相，曰：
“吾有妾而愿，欲笄之，其可乎？”对曰：“昔先大夫子囊，违
王之命谥，子夕嗜芰。子木有羊馈，而无芰荐。君子曰：
‘违而道谷’。”阳竖爱子反之劳也，而献饮焉，以弊于鄢。
𦬒尹申亥从灵王之欲，以陨于《干谿》。君子曰：“从而逆
君子之行，欲其道也，故进退周旋，唯道之从。夫子木
能违若敖之欲，以之道而去芰荐吾子经楚国，而欲
荐芰以干之，其可乎？”子期乃止。

季文子相宣成，无衣帛之妾，无食粟之马。仲孙它谏
曰：“子为鲁上卿，相二君矣，妾不衣帛，马不食粟，人其
以子为爱且不华国乎？”文子曰：“吾亦愿之。然吾观国
人，其父兄之食麤而衣恶者犹多矣，吾是以不敢。人
之父兄食麤衣恶而我美，妾与马无乃非相人者乎？
且吾闻以德荣为国华，不闻以妾与马。”文子以告孟
献子，献子囚之七日。自是子服之，妾衣不过七升之
布，马饩不过稂莠。文子闻之，曰：“过而能改者，民之上也。”使为上大夫。

公父文伯卒，其母戒其妾曰：“吾闻之：好内女死之；好
外士死之。今吾子夭死，吾恶其以好内闻也。二三妇
之辱其先祀者，请无瘠色，无洵涕，无掐膺，无忧容，有
降服，无加服，从礼而静，是昭吾子也。”仲尼闻之曰：“女
知莫如妇，男知莫如夫。”公父氏之妇知也，夫，欲明其
子之令德也。

《礼记·檀弓》：悼公之母死，哀公为之齐衰。有若曰：“为妾
齐衰礼与？”公曰：“吾得已乎哉？鲁人以妻我。”

《列子》：“郑公孙穆后庭比房数十，皆择稚齿婑媠者以
居之。”

杨朱过宋，东之于逆旅。逆旅人有妾二人，其一人美，
其一人恶，恶者贵而美者贱。杨子问其故。逆旅小子
对曰：“其美者自美，吾不知其美也；其恶者自恶，吾不
知其恶也。”《杨子》曰：“弟子记之，行贤而去自贤之行，安
往而不爱哉？”

《韩子》：楚庄王之弟春申君有爱妾曰余，春申君之正
妻子曰甲。余欲君之弃其妻也，因自伤其身，以视君
而泣曰：“得为君之妾，甚幸。虽然，适夫人非所以事君
也，适君非所以事夫人也。身固不肖，力不足以适二
主，其势不俱适，与其死夫人所者，不若赐死君前。妾
以赐死，若复幸于左右，愿君必察之，无为人笑。”君因
信妾余之诈，为弃正妻。余又欲杀甲，而以其子为后，
因自裂其亲身衣之里以示君，而泣曰：“余之得幸君
之日久矣，甲非弗知也，今乃欲强戏余，余与争之，至
裂余之衣，而此子之不孝莫大于此矣。”君怒而杀甲
也。

《墨子》禽滑釐问于《子墨子》曰：“鲁氏有叔侄同处者，叔
曰无恒，侄曰数奇，无恒有妾曰善佞，蓄私夫以生子，
曰不类。数奇爱不类如其子。无恒久乃告数奇曰：‘不
类非吾子，他人之子也。汝勿以为弟’。”

《战国策》：“齐王夫人死，有七孺子者，皆近薛公，欲知王
所欲立，乃献七珥，美其一。明日视美珥所在，劝王立
为夫人。”

孟尝君舍人有与君之夫人相爱者，或以问孟尝君
曰：“为君舍人而内与夫人相爱者亦甚不义矣。君其
杀之”君曰：“睹貌而相说者人之情也。其错之勿言也。”
居期年君召爱夫人者而谓之曰：“子与文游久矣，大
官未可得小官公。又弗欲卫君与文布衣交请具车
马皮币愿君以此从卫君游”舍人游于卫甚重齐卫
之交，恶卫君，甚欲约天下之兵以攻齐。是人谓君曰：
“孟尝君不知臣不肖，以臣欺君。且臣闻齐、卫，先君刑
马压羊，盟曰：‘齐、卫后世无相攻伐，有相攻伐者，令其
命如此’。今君约天下之兵以攻齐，是足下背先君盟
约而欺孟尝君也。愿君勿以齐为心。君听臣则可，不
听臣；若臣不肖也，辄以颈血湔足下”衿，卫君乃止。齐
人闻之曰：“孟尝君可语善为事矣，转祸为功。”

周之上地，有丈夫宦三年不归，其妻爱人，其所爱者
曰：“子之丈夫来，则且奈何乎？”其妻曰：“勿忧也，吾已为
药酒而待其来矣。”已而其丈夫果来，于是因令其妾
酌药酒而进之。其妾知之，半道而立虑曰：“吾以此饮
吾主父，则杀吾主父；以此事告吾主母，则逐吾主母。
与杀吾主父逐吾主母者，宁佯踬而覆之。”于是仆佯
僵而仆之。其妻曰：“为子之远行来之。故为美酒。今妾
奉而仆之。”其丈夫不知。缚其妾而笞之。

阴姬与江姬争为后。司马喜谓阴姬公曰：“事成则有
土得民，不成则恐无身。欲成之何不见臣乎？”阴姬公
稽首曰：“诚如君言，事何可豫道者？”司马喜即奏书中
山王曰：“臣能弱赵，强中山。”中山王说而见之，曰：“愿闻
弱赵强中山之说。”司马喜曰：“臣愿之赵，观其地形险
阻，人民贫富，君臣贤不肖，商敌为资，未可豫陈也。”中
山王遣之见赵王曰：“臣闻赵天下为善音佳丽人之
所出也。今者臣来至境，入都邑，观人民谣俗，容貌颜
色，殊无佳丽好美者。以臣所行多矣，周流无所不至，
未尝见人如中山阴姬者也。不知者特以为神人言
不能及也。其容貌颜色，固以过绝人矣。若其眉目准
頞，权衡犀角偃月，彼乃帝王之后，非诸侯之姬也。”赵
王意移，大说曰：“吾愿请之，何如？”司马喜曰：“臣窃见其
佳丽，口不能无道，尔即欲请之，是非臣所敢议，愿王
无泄也。”司马喜辞去，归报中山王曰：“赵王非贤王也，
不好道德，而好声色，不好仁义，而好勇力。臣闻其乃
欲请所谓阴姬者。”中山王作色不说。司马喜曰：“赵，强
国也，其请之必矣。王”如不与，即社稷危矣；与之，即为
诸侯笑。中山王曰：“为将奈何？”司马喜曰：“王立为后，以
绝赵王之意，世无请后者，虽欲得请之邻国，不与也。”
中山王遂立以为后。赵王亦无请言也。

楚怀王拘张仪，将欲杀之，靳尚为仪谓楚王曰：“拘张
仪，秦王必怒，天下见楚之无秦也，楚必轻矣。”又谓王
之幸夫人郑袖曰：“子亦自知且贱于王乎？”郑袖曰：“何
也？”尚曰：“张仪者，秦王之忠信有功臣也，今楚拘之，秦
王欲出之。秦王有爱女而美，又简择宫中佳丽好翫习音者以懽从之，资之金玉宝器，奉以上庸六县为
汤沐邑，欲因张仪内之楚王，楚王必爱秦女，资强秦
以为重，挟宝地以为资，势必为王妻以临于楚。王惑
于虞乐，必厚尊敬，亲爱之而忘子，子益贱而日疏矣。”
郑袖曰：“愿委之于公，为之奈何？”曰：“子何不急言王出
张子，张子得出，德子无已时，秦女必不来，而秦必重
子。子内擅楚之贵，外结秦之交，畜张子以为用，子之
子孙必为楚太子矣。此非布衣之利也！”郑袖遽说楚
王，出张子。

《魏王》遗楚王美人，楚王说之。夫人郑袖知王之说新
人也，甚爱新人。衣服玩好，择其所喜而为之，宫室卧
具择其所善而为之，爱之甚于王。王曰：“妇人所以事
夫者，色也；而妒者其情也。今郑袖知寡人之说新人
也，其爱之甚于寡人。此孝子之所以事亲，忠臣之所
以事君也。”郑袖知王以己为不妒也，因谓新人曰：“王
爱子美矣，虽然，恶子之鼻。子为见王，则必揜子之鼻。”
新人见王，因揜其鼻。王谓郑袖曰：“夫新人见寡人则
揜其鼻，何也？”郑袖曰：“妾知也。”王曰：“虽恶，必言之。”郑袖
曰：“其以恶闻王之臭也。”王曰：“悍哉！令劓之，无使逆命。”
《吴越春秋》：越王勾践阴谋吴，乃得国中苎萝鬻薪之
女曰西施，饰以罗縠，教以容步。三年，使范蠡进于吴，
夫差大悦。

《史记孙武传》：“孙子武者，齐人也，以兵法见于吴王阖
庐。阖庐曰：‘子之十三篇，吾尽观之矣，可以小试勒兵
乎’？对曰：‘可’。阖庐曰：‘可试于妇人乎’？曰：‘可’。”于是许之。出
宫中美人得百八十人。孙子分为二队，以王之宠姬
二人各为队长，皆令持戟，令之曰：“‘汝知而心与左右
手背乎’？妇人曰：‘知之’。孙子曰：‘前则视心，左视左手，右’”
视右手，后即视背。妇人曰：“诺。”约束既布，乃设𫓧钺，即
三令五申之。于是鼓之右，妇人大笑。《孙子》曰：“约束不
明，申令不熟，将之罪也。”复三令五申而鼓之左，妇人
复大笑。《孙子》曰：“约束不明，申令不熟，将之罪也；既已
明而不如法者，吏士之罪也。”乃欲斩左右队长。吴王
从台上观，见且斩爱姬，大骇，趣使使下令曰：“寡人已
知将军能用兵矣，寡人非此二姬，食不甘味，愿勿斩
也！”孙子曰：“臣既已受命为将，将在军，君命有所不受。”
遂斩队长二人以殉，用其次为队长。于是复鼓之，妇
人左右前后跪起，皆中规矩绳墨，无敢出声。于是，《孙
子》使使报王曰：“兵既整齐，王可试下观之，唯王所欲
用之，虽赴水火犹可也。”吴王曰：“将军罢休就舍，寡人
不愿下观。”孙子曰：“王徒好其言，不能用其实。”于是阖
庐知孙子能用兵，卒以为将，西破彊楚，入郢，北威齐、
晋，显名诸侯，孙子与有力焉。

《田齐世家》：“田常选齐国中女子长七尺以上为后宫，
后宫以百数，而使宾客舍人出入后宫者不禁。”及田
常卒，有七十馀男。

《平原君传》：平原君赵胜者，赵之诸公子也。诸子中胜
最贤，喜宾客，宾客盖至者数千人。平原君相赵惠文
王及孝成王，三去相，三复位，封于东武城。平原君家
楼临民家，民家有躄者，槃散行汲。平原君美人居楼
上，临见，大笑之。明日，躄者至平原君门请曰：“臣闻君
之喜士，士不远千里而至者，以君能贵士而贱妾也。
臣不幸有罢癃之病，而君之后宫临而笑臣，臣愿得
笑臣者头。”平原君笑应曰：“诺。”躄者去，平原君笑曰：“观
此竖子，乃欲以一笑之故而杀吾美人，不亦甚乎！”终
不杀。居岁馀，宾客、门下舍人稍稍引去者过半。平原
君怪之，曰：“媵所以待诸君者，未尝敢失礼，而去者何
多也？”门下一人前对曰：“以君之不杀笑躄者，以君为
爱色而贱士，士即去耳。”于是平原君乃斩笑躄者美
人头，自造门进躄者，因谢焉。其后门下乃复稍稍来。
《吕不韦传》：不韦取邯郸诸姬绝好善舞者与居，知有
身。子楚从不韦饮，见而说之，因请之。不韦怒，念业已
破家为子楚，欲以钓奇，乃遂献其姬。姬自匿有身，至
大期时，生子政。子楚遂立姬为夫人。

《项籍本纪》：项王军壁垓下，兵少食尽，有美人名虞，常
幸从，骏马名骓，常骑之。于是项王乃悲歌忼慨，自为
诗曰：“力拔山兮气盖世，时不利兮骓不逝。骓不逝兮
可奈何，虞兮虞兮奈若何！”歌数阕，美人和之，项王泣
数行下，左右皆泣，莫能仰视。

《留侯世家》：上欲废太子，立戚夫人子赵王如意。吕后
恐，不知所为。留侯致四人从太子，曰：东园公、甪里先
生、绮里季、夏黄公。上乃大惊，召戚夫人，指示四人者
曰：“我欲易之，彼四人辅之，羽翼已成，难动矣。吕后真
而主矣。”戚夫人泣。上曰：“为我楚舞，吾为若楚歌。”歌曰：
“鸿雁高飞，一举千里；羽翮已就，横绝四海。横绝四海，
当可奈何？虽有缯缴，尚安所施。”歌数阕，戚夫人嘘唏
流涕。上起去。罢酒，竟不易太子。

《吕后本纪》：高祖崩，吕后最怨戚夫人及其子赵王，乃
令永巷囚戚夫人，而召赵王鸩之。遂断戚夫人手足，
去眼煇耳，饮喑药，使居厕中，命曰“人彘。”

《张苍传》：“苍之免相后，老，口中无齿，食乳，女子为乳母妻妾以百数，尝孕者不复幸。苍年百有馀岁而卒。”
《外戚世家》：“武帝时，幸夫人尹婕妤。邢夫人号𫰛娥，众
人谓之𫰛何。𫰛何秩比中二千石，容华秩比二千石，
婕妤秩比列侯。常从婕妤迁为皇后。尹夫人与邢夫
人同时并幸，有诏不得相见。尹夫人自请武帝，愿望
见”邢夫人。帝许之，即令他夫人饰从御者数十人，为
邢夫人来前。尹夫人见之曰：“此非邢夫人身也。”帝曰：
“何以言之？”对曰：“视其身貌形状，不足以当人主矣。”于
是帝乃诏使邢夫人衣故衣，独身来前。尹夫人望见
之，曰：“此真是也。”于是乃低头俛而泣，自痛其不如也。
《谚》曰：“美女入室，恶女之仇。”

《袁盎传》：文帝幸上林，皇后慎夫人从。其在禁中，常同
席坐。及坐，郎署长布席，袁盎引却慎夫人坐。慎夫人
怒，不肯坐。上亦怒，起入禁中。盎因前说曰：“臣闻尊卑
有序，则上下和。今陛下既已立后，慎夫人乃妾，妾主
岂可与同坐哉？且陛下幸之，即厚赐之。陛下所以为
慎夫人，适所以祸之。陛下独不见人彘乎？”于是上乃
说，召语慎夫人，慎夫人赐盎金五十斤。

《西京杂记》：高帝戚夫人善鼓瑟击筑，帝常拥夫人倚
瑟而弦，歌毕，每泣下流涟。夫人善为“翘袖、折腰”之舞，
歌《出塞》《入塞》、“望归”之曲，侍婢数百皆习之，后宫齐首
高唱，声入云霄。

《汉书长沙定王发传》：“发母唐姬，故程姬侍者，景帝召
程姬，程姬有所避，不愿进，而饰侍者唐儿，使夜进。上
醉不知，以为程姬而幸之，遂有身，已乃觉，非程也。”
《枚乘传》：“乘孽子皋，字少孺。乘在梁时，取皋母为小妻。
乘之东归也，皋母不肯随，乘怒，分皋数千钱留与母
归。”

《广川玉越传》：“越孙去有幸姬王昭平，王地馀许以为
后。去尝疾，姬阳成昭信侍视甚谨，更爱之。去与地馀
戏，得袖中刀，笞问状服，欲与昭平共杀昭信，笞问，昭
平不服，以铁鍼鍼之，彊服，乃会诸姬。去以剑自击地
馀，令昭信击昭平，皆死。昭信曰：‘两姬婢，且泄口’。复绞
杀从婢三人。后昭信病，梦见昭平等以状告去，去曰：
‘虏乃复见畏，我独可燔烧耳’。”掘出尸，皆烧为灰。后去
立昭信为后，幸姬陶望卿为修靡夫人，主缯帛；崔修
成为明贞夫人，主永巷。昭信复谮望卿曰：“与我无礼，
衣服常鲜于我。尽取善缯，丐诸宫人。”去曰：“若数恶望
卿，不能减我爱。设闻其淫，我亨之矣。”后昭信谓去曰：
“前画工画望卿，舍望卿袒裼傅粉其”傍，又数出入南
户，窥郎吏，疑有奸。去曰：“善司之。”以故益不爱望卿。后
与昭信等饮，诸姬皆侍，去为望卿作歌曰：“背尊章，嫖
以忽，谋屈奇起自绝行，周流，自生患。谅非望，今谁怨。”
使美人相和歌之。去曰：“是中当有自知者。”昭信知去
已怒，即诬言望卿历指郎吏卧处，具知其主名，又言
郎中令锦被，疑有奸。去即与昭信从诸姬至望卿所，
裸其身，更击之。令诸姬各持烧铁共灼望卿。望卿走，
自投井死。昭信出之，椓杙其阴中，割其鼻唇，断其舌。
谓去曰：“前杀昭平，反来畏我，今欲靡烂望卿，使不能
神。”与去共支解，置大镬中，取桃灰毒药并煮之，召诸
姬皆临观，连日夜靡尽。复共杀其女弟都。后去数召
姬荣爱与饮。昭信复谮之曰：“荣姬视瞻意态不善，疑
有私。”时爱为去刺，方领绣，去取烧之。爱恐，自投井出
之，未死，笞问，爱自诬与医奸，去缚系柱，烧刀灼溃两
目，生割两股，销鈆灌其口中。爱死支解，以棘埋之。诸
幸于去者，昭信辄谮杀之。凡十四人，皆埋太后所居
长寿宫中。宫人畏之，莫敢复迕。昭信欲擅爱，乃曰：“王
使明贞夫人主诸姬，淫乱难禁，请闭诸姬舍，门无令
出。”敖使其大婢为仆射，主永巷，尽闭诸舍。上籥于后，
非大置酒，召不得见，去怜之，为作歌曰：“愁莫愁，居无
聊。心重结，意不舒。内茀郁，忧哀积。上不见，天生何益？
日崔𬯎，时不再。愿弃躯，死无悔！”令昭信声鼓为节，以
教诸姬歌之。歌罢，辄归永巷封门。独昭信兄子初为
乘华夫人，得朝夕见昭信，与去从十馀奴博饮游敖。
内史奏状，去自杀，昭信弃巿。

《赵飞燕外传》：伶元之妾樊通德，赵飞燕女使也。能道
飞燕姊妹事。元曰：“其人俱灰灭矣。盛时疲精神，逞嗜
欲，宁知终归荒田野草乎？”通德掩袖视烛影，以手拥
髻，凄然泣下。元因作《飞燕外传》。

成帝谓合德为温柔乡，曰：“吾老是乡矣，不能效武帝
求白云乡也。”樊嫕贺曰：“陛下真得仙者。”合德号为婕
妤。

《妆楼记》：飞燕骄逸，体微病辄不自饮食，须帝持匕箸。
《洞冥记》：汉武帝所幸宫人丽娟，年十四，玉肤柔软，吹
气如兰，娟身轻弱，不欲衣缨拂之，恐伤为痕。每歌，李
延年和之，于芝生殿旁唱回风之曲，庭中树为之翻
落。常致娟于琉璃帐，恐垢污体也。常以衣带系娟袂，
闭于重幕中，恐随风起。娟以琥珀佩置衣中，不使人
知。乃言“娟骨节自鸣。相与为神怪也。”

懒真子：亳州士人祁家多收本朝前辈书帖，内有李

一人严罗纣，纣音敷，乃执金吾严延年长孙之女。罗
纣生女曰持辔，乃十一中一人也。盖采桑女之名偶
同耳。

汉时送葬之礼极厚。武帝之葬，昭帝幼弱，霍光不学，
取金钱财物，鸟兽鱼鳖牛马虎豹生禽，凡百九十物，
尽瘗藏之。又以后宫守园陵，于是园妾自此始矣。后
世因之，遂不复变。白乐天有《园陵妾》诗，读者伤之。
《后汉书刘元传》：“更始宠姬韩夫人，尤嗜酒，每侍宴，见
常侍奏事，辄怒曰：‘帝方对我饮，正用此时持事来乎’？”
起扺破书案。

《赵孝王良传》：“惠王乾居父丧，私娉小妻，坐削中丘县。”
《马融传》：“融字季长，才高博洽，为世通儒，教养诸生千
数，卢植郑元皆其徒也。常在高堂，施绛纱帐，前授生
徒，后列女乐，弟子以次相传，鲜有入其室者。”

《典论》：“袁谭长而惠，尚，少而美。绍妻刘氏爱尚，数称其
才。绍亦奇其貌，欲以为后，未显而绍死。刘氏性酷妒，
绍死，僵尸未殡，宠妾五人，刘尽杀之，以为死者有知，
当复见绍于地下，乃髡头墨面，以毁其形。尚又为尽
杀死者之家。”

《三国志刘琰传》：“琰为车骑将军，然不预国政，但领兵
千馀，随丞相亮讽议而已。车服饮食，号为侈靡。侍婢
数十，皆能为声乐，又悉教诵读《鲁灵光殿赋》。”

《夏侯尚传》：尚封昌陵乡侯。尚有爱妾嬖幸宠，夺适室。
适室，曹氏女也，故文帝遣人绞杀之。尚悲感发病恍
惚，既葬埋妾，不胜思见，复出视之。文帝闻而恚之曰：
“杜袭之轻薄尚，良有以也。”然以旧臣，恩宠不衰。
《太祖本纪》：太祖有幸姬，尝从昼寝，枕之卧，告之曰：“须
臾觉，我姬见太祖卧安，未即寤。及自觉，棒杀之。”
《孙皓传》：皓爱妾使人至市，劫夺百姓财物。司市中郎
将陈声，素皓幸臣也，恃皓宠遇，绳之以法。妾以愬皓，
皓大怒，假他事烧锯断声头，投其身于四望之下。
《魏书》：甄后宠愈隆，而弥自挹损，后宫有宠者，劝勉之，
其无宠者，慰诲之。每因闲宴，常劝帝言：“昔黄帝子孙
蕃育，盖由妾媵众多，乃获斯祚耳。所愿广求淑媛”，以
丰继嗣。帝心嘉焉。其后帝欲遣任氏，后请于帝曰：“任
既乡党名族，德色，妾等不及也，如何遣之？”帝曰：“任性
狷急，不婉顺前后忿吾非一，是以遣之耳。”后流涕固
请曰：“妾受敬遇之恩，众人所知。必谓任之出，是妾之
由。上惧有见私之讥，下受专宠之罪，愿重留意。”帝不
听，遂出之。

《江表传》：“陈武战死，权命以其爱妾殉葬。”

孙皓以张布女为美人，有宠。皓问曰：“汝父所在？”答曰：
“贼以杀之。”皓大怒，棒杀之。后思其颜色，使巧工刻木
作美人形象，恒置座侧，问左右：“布复有女否？”答曰：“布
大女适故卫尉冯朝子纯。”即夺纯妻入宫，大有宠，拜
为左夫人。昼夜与夫人房宴，不听朝政。使尚方以金
作华燧、步摇假髻以千数，令宫人著以相扑，朝成夕
败，辄出更作，工匠因缘偷盗，府藏为空。会夫人死，皓
哀愍思念，葬于苑中，作大冢，使工匠刻柏作木人，内
冢中，以为兵卫。以金银珍玩之物送葬，不可称计。已
葬之后，皓治丧于内，半年不出。国人见葬大奢丽，皆
谓皓已死，所葬者是也。皓舅子何都颜状似皓，云都
代立。临海太守奚熙信讹言举兵，欲还诛都，都叔父
信时为备海督，击杀熙夷三族，《讹言》乃息。而人心犹
疑。

《魏氏春秋》：“锺会母宠于父繇，繇出其夫人，太后为言，
文帝诏复之。繇愤恚餐椒，致噤乃止。”《锺会母传》：“夫
人张氏，字昌蒲，太原兹氏人。太傅定陵成侯之命妇
也。世长吏二千石。夫人少丧父母，克成侯家。修身正
行，非礼不动，为上下所称述。贵妾孙氏，摄嫡专家，心
害其贤，数谗毁，无所不至。孙氏辩博有智巧，言足以
饰”非文过，然竟不能伤也。及妊娠，愈更嫉妒，乃置药
食中。夫人中食，觉而吐之，瞑眩者数日。或曰：“何不向
公言之？”答曰：“嫡庶相害，破家危国，古今以为鉴诫。假
如公信我，众自能明其事。彼以心度我，谓我必言，固
将先我。事由彼发，顾不快邪？”遂称疾不见。孙氏果谓
成侯曰：“妾欲其得男，故饮以得男之药”，反谓毒之。成
侯曰：“得男药佳事，暗于食中与人，非人情也。”遂讯侍
者具服，孙氏由是得罪出。成侯问夫人何能不言？夫
人言其故，成侯大惊，益以此贤之。黄初六年生会，恩
宠愈隆。成侯既出孙氏，更纳正嫡贾氏。〈按二说互异未知孰是〉
崔豹《古今注》：“魏文帝宫中侍女所绝宠者，有莫琼树、
薛夜来、陈尚衣、段巧笑四人。”

《妆楼记》：夜来初入魏宫，一夕文帝在灯下咏，以水晶
七尺屏风障之，夜来至，不觉面触屏上，伤处如晓霞
将散。自是宫人俱用胭脂仿画，名“晓霞妆。”

《钗小志》：诸葛亮答李严书云：“吾受赐八千斛，今畜财
无馀，妾无副服。”

“丽居”，孙亮爱姬也。鬒发香净，一生不用。洛成疑其有
《辟尘犀》钗子也。〈注〉洛成，即今篦梳后魏曹彰性倜傥，偶逢骏马，爱之，其主所惜也，彰曰：
“彰有美妾可换，惟君所择。”马主因指一妓，彰遂换之。
马名白鹊，故后人作《爱妾换马诗》，奏之弦歌焉。
《拾遗记》：孙亮作绿琉璃屏风，甚薄而莹澈，每于月下
清夜舒之。常宠四姬，皆振古绝色，一名朝姝，二名丽
居，三名洛珍，四名洁华。使四人坐屏风内，而外望之
了如无隔，惟香气不通于外。为四人合四气香，殊方
异国所出。凡经践蹑宴息之处，香气沾衣，历年弥盛，
百浣不歇，因名曰“百濯香。”或以人名香，故有朝姝香、
丽居香、洛珍香、洁华香。亮每游此四人皆同舆席，来
侍皆以香名，前后为次，不得乱之。所居室名为“思香
媚寝。”

孙和悦。邓夫人尝置膝上，和于月下舞水精如意，误
伤夫人颊，血流污裤，娇姹弥苦。自䑛其疮，命太医合
药。医曰：“得白獭髓，杂玉与琥珀屑，当灭此痕。”即购致
百金，能得白獭髓者厚赏之。有富春渔人云：“此物知
人欲取，则迯入石穴，伺其祭鱼之时，獭有斗死者，穴
中应有枯骨，虽无髓，其骨可合玉舂为粉，歕于疮上”，
其痕则灭。和乃命合此膏。琥珀太多，及差而有赤点
如朱，逼而视之，更益其妍。诸嬖人欲要宠，皆以丹脂
点颊而后进。幸妖惑相动，遂成淫俗。

《晋书武帝本纪》：泰始十年“闰月丁亥，诏曰：‘嫡庶之别，
所以辨上下，明贵贱。而近世以来，多皆内宠，登妃后
之职，乱尊卑之序。自今以后，皆不得登用妾媵以为
嫡正’。”

《石崇传》：赵王伦专权，崇甥欧阳建与伦有隙。崇有妓
曰绿珠，美而艳，善吹笛，孙秀使人求之，崇时在金谷
别馆，方登凉台，临清流，妇人侍侧，使者以告，崇尽出
其婢妾数十人以示之，皆蕴兰麝，被罗縠，曰：“‘在所择’。
使者曰：‘君侯服御，丽则丽矣，然本受命指索绿珠，不
识孰是？崇勃然曰：‘绿珠吾所爱，不可得也’。使者曰：‘君
侯博古通今，察远照迩，愿加三思’’。”崇曰：“不然。”使者出
而又反，崇竟不许。秀怒，乃劝伦诛崇、建。崇、建亦潜知
其计，乃与黄门郎潘岳阴劝淮南王允、齐王冏以图
伦、秀。秀觉之，遂矫诏收崇及潘岳、欧阳建等。崇正宴
于楼上，介士到门。崇谓绿珠曰：“我今为尔得罪。”绿珠
泣曰：“当效死于官前。”因自投于楼下而死。崇曰：“吾不
过流徙交、广耳。”及车载诣东市，崇乃叹曰：“奴辈利吾
家财。”收者答曰：“知财致害，何不早散之？”崇不能答。崇
母兄妻子无少长皆被害，死者十五人。

《高嵩传》：嵩父悝以纳妾致讼被黜，及终，嵩乃自系廷
尉讼冤，遂停丧五年不葬，表疏数十上。帝哀之，乃下
诏曰：“悝备位大臣，违宪被黜，事已久判。其子嵩求直
无已，今特听转侯爵。”由是见称。

《王导传》：导妻曹氏，性妒，导甚惮之，乃密营别馆，以处
众妾。曹氏知，将往焉。导恐妾被辱，遽令命驾，犹恐迟
之，以所执麈尾柄驱牛而进。司徒蔡谟闻之，戏导曰：
“朝廷欲加公九锡。”导弗之觉，但谦退而已。谟曰：“不闻
馀物，惟有短辕犊车，长柄麈尾。”导大怒，谓人曰：“吾往
与群贤共游洛中，何曾闻有蔡克儿也。”

《王敦传》：“王恺、石崇以豪侈相尚，恺常置酒，敦与导俱
在坐，有女伎吹笛，小失声韵，恺便殴杀之，一坐改容，
敦神色自若。他日又造恺，恺使美人行酒，以客饮不
尽辄杀之。酒至敦导所，敦故不肯持，美人悲惧失色，
而敦傲然不视。导素不能饮，恐行酒者得罪，遂勉强
尽觞。导还，叹曰：‘处仲若当世，心怀刚忍，非令终也’。敦”
尝荒恣于色，体为之弊，左右谏之，敦曰：“此甚易耳。”乃
开后阁，驱诸婢妾数十人并放之，时人叹异焉。
《平原王干传》：干前后爱妾死，既敛辄不钉棺，置后空
室中，数日一发视。或行淫秽，须其尸坏乃葬之。
《谢邈传》：邈为吴兴太守，孙恩之乱，为贼胡桀郜骠等
所执，害之。贼逼令北面，邈厉声曰：“我不得罪天子，何
北面之有！”遂害之。邈妻郗氏甚妒，邈先娶妾，郗氏怨
怼，与邈书告绝。邈以其书非妇人词，疑其门下生仇
元达为之作，遂斥元达。元达怒，遂投孙恩，害邈兄弟，
竟至灭门。

《张天锡妾传》：天锡妾阎氏、薛氏，咸有宠于天锡。天锡
寝疾，谓之曰：“汝二人将何以报我？吾死后，岂可为人
妻乎？”皆曰：“尊若不讳，妾请效死，供洒扫地下，誓无他
志。”及其疾笃，二姬皆自刎。天锡疾瘳，追悼之，以夫人
礼葬焉。

《苻坚妾张氏传》：张氏明辨有才识。坚将入寇江左，群
臣切谏不从。张氏进曰：“妾闻天地之生万物，圣王之
驭天下，莫不顺其性而畅之。故黄帝服牛乘马，因其
性也。禹凿龙门，决洪河，因水之势也；后稷之播殖百
糓，因地之气也；汤武之灭夏商，因人之欲也。是以有
因成，无因败。今朝臣上下皆言不可，陛下复何所因”
也？《书》曰：“天聪明自我民聪明。”天犹若此，况于人主乎？
妾闻人君有伐国之志者，必上观乾象，下采众祥。天
道崇远，非妾所知，以人事言之，未见其可。谚言：“鸡夜

惊逸，武库兵器有声。吉凶之理，诚非“微妾所论，愿陛
下详而思之。”坚曰：“军旅之事，非妇人所豫也。”遂兴兵。
张氏请从，坚果大败于寿春，张氏乃自杀。

《周𫖮母李氏传》：“李氏，字络秀，汝南人也。少时在室。𫖮
父浚为安东将军时，尝出猎，遇雨过，止络秀之家。会
其父兄不在，络秀闻浚至，与一婢于内宰猪羊，具数
十人之馔，甚精办而不闻人声。浚怪，使觇之，独见一
女子甚美，浚因求为妾。其父兄不许。络秀曰：‘门户殄
瘁，何惜一女。若连姻贵族，将来庶有大益矣’。父兄许”
之，遂生𫖮及嵩、谟。而𫖮等既长，络秀谓之曰：“我屈节
为汝家作妾，门户计耳。汝不与我家为亲亲者，吾亦
何惜馀年。”𫖮等从命。由此李氏遂得为方雅之族。
《世说新语》：王导有幸妾姓雷，颇预政事，纳货蔡公，谓
之雷尚书。

桓元诣殷荆州，殷在妾房昼眠，左右辞不之通。桓后
言及此事，殷云：“初不眠，纵有此，岂不以贤贤易色？”
《续搜神记》：袁真在豫州，遣女妓纪陵送薛、郭、马三妓
与桓宣武，马遂生桓南郡。

桓司马以李势女为妾，南郡主拔刀，率婢数十人往
李所，因欲斫之。见李在窗前梳头，发垂委地，姿貌绝
丽。乃徐下地结发，敛手向主曰：“国破家亡，无心以至
今日。若能见杀，犹生之年。”神色闲正，辞旨凄惋。主乃
掷刀抱之曰：“我见犹怜，何况老奴！”

《邓攸》始避难于道中，弃己子，全弟子。既过江，娶一妾，
甚爱宠。历年后，讯其所由，妾具说是北人，遭乱忆父
母姓名，乃攸之甥也。攸素有德业，言行无玷，闻之哀
恨终身，遂不复畜妾。

《妒记》：谢太傅刘夫人，不令公有别房，公既深好声乐，
后遂颇欲立妓妾，兄子外甥等微达此旨，共问讯刘
夫人，因方便，称《关雎》《螽斯》，有不忌之德，夫人知以讽
己，乃问谁撰此诗，荅云“周公。”夫人曰：“周公是男子，相
为尔，若使周姥撰诗，当无此也。”

《钗小志》：谢安夫人刘氏，帏诸婢使在前作伎，太傅暂
见便下帏，太傅索更开，夫人云：“恐伤盛德。”

《妆楼记》：何充妓于后阁，以翡翠指环换刺绣笔。充知，
叹曰：“此物洞仙与吾，欲保长年之好。”乃命苍头急以
蜻蜓帽赎之。

《晋起居注》，“泰始二年，使使持节兼五官中郎将宗正
丞司马恢拜崇阳园妾李琰为修华，王宣为修容，徐
琰为修仪，吴淑为婕妤，赵珽为充华。十年，使太常洛
阳令司马启拜采女胡方为贵嫔。又使御史中丞太
子舍人司马诞拜采女，刘瑗为淑妃，臧曜为淑媛，赵
祭为修容，陈秀为修容。咸宁三年，拜美人左嫔为修
仪”，邢兰为“婕妤”，《朱姜》为“容华。”

《拾遗记》：“石季伦爱婢名翔风，魏末于胡中买得之。年
始十岁，使内房养之，至十五无有比。其容貌特以姿
态见美，妙别玉声，巧观金色。石氏之富，方比王家，骄
侈当世，珍宝瑰奇，视如瓦砾，积如粪土，皆殊方异国
所得，莫有辨识其出处者。乃使翔风别其声色，悉知
其所出之地。言西方、北方玉声沉重而性温润，佩服
者益人性灵；东方南方，玉声轻洁而性清凉，佩服者
利人精神。”石氏侍人，美艳者数千人，翔风最以文辞
擅爱，石崇尝语之曰：“吾百年之后，当指白石，以汝为
殉。”答曰：“生爱死离，不如无爱。妾得为殉，身其何朽。”于
是弥见宠爱。崇常择美容姿相类者十人，装饰衣服，
大小一等，使忽视不相分别，常侍于侧，使翔风调玉，
以付工人，为倒龙之佩，萦金为凤冠之钗，言刻玉为
倒龙之势，铸金钗象凤皇之冠，结袖绕楹而舞，昼夜
相接，谓之“恒舞。”欲有所召，不呼姓名，悉听佩声，视钗
色。玉声轻者居前，金色艳者居后，以为行次而进也。
使数十人各含异香，行而笑语，则口气从风而飏。又
屑沉水之香如尘末，布象床上，使所爱者践之，无迹
者赐以真珠百琲，有迹者节其饮食，令体轻弱。故闺
中相戏曰：“尔非细骨轻躯，那得百琲真珠？”及翔风年
三十，妙年者争嫉之，或言胡女不可为群，竞相排毁。
崇受谮润之言，即退翔风为房老，使主群少，乃怀怨
怼，而作五言诗曰：“春华谁不羡，卒伤秋落时。突烟还
自低，鄙退岂所期，桂芳徒自蠹，失爱在蛾眉，坐见芳
时歇，憔悴空自嗤。”石氏房中并歌此为乐曲，至晋末
乃止。

《宋书刘怀慎传》：怀慎子德愿，性麤率，为世祖所狎侮。
上宠姬殷贵妃薨，葬毕，数与群臣至殷墓，谓德愿曰：
“卿哭贵妃若悲，当加厚赏。”德愿应声便号恸，抚膺擗
踊，涕泗交流。上甚悦，以为豫州刺史。又令医术人羊
志哭殷氏，志亦呜咽。他日有问：“志卿那得此副急泪？”
志时新丧爱姬，答曰：“我尔时自哭亡妾耳。”志滑稽，善
“为谐谑。”上亦爱狎之。

《范》。传。家乐器服玩，并皆珍丽，妓妾亦盛饰。母住
止单陋，惟有一厨盛薪，弟子冬无被，叔父单布衣。
《颜师伯传》：“师伯居权日久，伎妾声乐，尽天下之选。”寻与太宰江夏王义恭、柳元景同诛。

《阮佃夫传》：“佃夫，诸暨人。元徽四年，佃夫执权，妓女数
十，艺貌冠绝当时，金玉锦绣之饰，宫掖不逮也。”
《索虏传》：什翼鞬死，子开字涉珪，代立。开暴虐好杀，民
不堪命。先是有神巫诫开当有暴祸，唯诛清河，杀万
民，乃可以免。开乃灭清河一郡。常手自杀人，欲令其
数满万。或乘小辇，手自执剑击檐辇人脑，一人死，一
人代，每一行，死者数十。夜恒变易寝处，人莫得知，唯
爱妾名万人知其处。万人与开子清河王私通，虑事
觉欲杀开，令万人为内应，夜伺开独处杀之。开临死
曰：“清河万人之言，乃汝等也。”

《晋熙王昶传》：前废帝既诛群公，弥纵狂暴。昶聚众起
兵，统内诸郡并不受命，斩昶，使将佐文武悉怀异心。
昶知其不捷，乃夜与数十骑开门北奔索虏，弃母妻，
唯携爱妾一人，作丈夫服，亦骑马自随。

《南郡王义宣传》：“义宣多畜嫔媵，后房千馀，尼媪数百，
男女三千人，崇饰绮丽，费用殷广。”

《南史孝武文穆王皇后传》：“后父偃，偃长子藻，尚太祖
第六女临川长公主，讳英瑗。公主性妒，而藻别爱左
右人吴崇祖，主谗之于废帝，藻坐下狱死，主与王氏
离婚。”

《洪遂侍儿小名录》：宋何恢为广州刺史，有姬曰张耀
华，美而有宠。将之任，要权贵。阮佃夫饮，设乐，佃夫见
耀华悦之，频求于恢曰：“恢可得，此人不可得也。”佃夫
怒，拂衣出户曰：“惜指失掌。”遂讽有司以公事弹恢，坐
免。

《钗小志》：“宋武帝节俭，张妃房唯碧绢蚊帱。”

《竟陵王》“青绡持拂，《紫袖吹箫》。”

《南齐书周盘龙传》：“建元二年，虏寇寿春，以盘龙为军
主，假节，助豫州刺史垣崇祖决水漂渍，盘龙率辅国
将军张倪马步军于西泽中奋击，杀伤数万人，获牛
马辎重。上闻之喜，诏曰：‘丑虏送死，敢寇寿春。崇祖、盘
龙正勤义勇，乘机电奋，水陆斩击，填川蔽野，师不淹
晨，西蕃克定。斯实将率用命之功，文武争伐之力。凡’”
厥勋勤，宜时铨序，可符列上。盘龙爱妾杜氏上送金
钗镊二十枚。手敕曰：“饷周公阿杜。”

《张瓌传》：瓌以本官假节督广陵诸军事，行南兖州事，
虏退乃还。瓌居室豪富，伎妾盈房，有子十馀人，常云，
其中要应有好者。建武末，屡启高宗还吴，见许优游
自乐。或有讥瓌衰暮畜伎，瓌曰：“我少好音律，老而方
解，平生嗜欲，无复一存，唯未能遣此处耳。”

《萧景先传》：“景先遇疾，遗言作启上谢至尊自丁荼毒
以来，妓妾已多分张，所馀丑猥数人，皆不似事。可以
明月、佛女、桂支、佛儿、玉女、美玉、上台、美满、艳华奉东
宫。”

《桓康传》：“太祖诛黄回时，回被召上车，爱妾见赤光冠
其头至足，苦捉留，回不肯止。”

《到㧑传》：“㧑资籍豪富，厚自奉养，宅宇山池，京师第一。
妓妾姿艺，皆穷上品，才调流赡，善纳文游，庖厨丰腆，
多致宾客。爱妓陈玉珠，明帝遣求不与，逼夺之，㧑颇
怨望。帝令有司诬奏㧑罪付廷尉，将杀之。㧑入狱，数
宿须鬓皆白。免死，系尚方，夺封与弟贲。㧑由是屏斥
声玩，更以贬素自立。”

《小名录》：东昏侯潘淑妃，小字玉儿，帝为潘起神仙永
寿玉殿，又为莲花贴地上，令潘妃行，曰：“步步生莲花。”
常市琥珀钗一只，直百七十万。

《梁书羊侃传》：“侃性豪侈，善音律，自造采莲、棹歌两曲，
甚有新致。姬妾侍列，穷极奢靡。有弹筝人陆太喜，著
鹿角爪，长七寸，儛人张净琬，腰围一尺六寸，时人咸
推能掌中儛。又有孙荆玉，能反腰帖地，衔得席上玉
簪，敕赉歌人玉娥儿，东宫亦赉歌者屈偶之，并妙尽
奇曲，一时无对。初赴衡州，于两艖䒀起三间，通梁水”
斋，饰以珠玉，加之锦缋，盛设帷屏，陈列女乐，乘潮解
缆，临波置酒，缘塘傍水，观者填咽。大同中，魏使阳斐
与侃在北尝同学，有诏令侃延斐同宴，宾客三百馀
人，器皆金玉杂宝，奏《三部女乐》。至夕，侍婢百馀人，俱
执金花烛。

《曹景宗传》：“景宗好内妓妾至数百，穷极锦绣。”

《夏侯亶传》：亶历为六郡三州，不修产业，禄赐所得，随
散亲故。性俭率，居处服用充足而已，不事华侈。晚年
颇好音乐，有妓妾十数人，并无被服姿容。每有客，常
隔帘奏之，时谓帘为“夏侯妓衣”也。

《夏侯夔传》：“夔性奢豪，后房妓妾，曳罗縠饰金翠者，亦
有数百。”

夔子譒，少麤险薄行，刺史萧渊明引为府长史。渊明
在州有四妾：章、于、王、阮，并有国色。渊明没魏，其妾并
还京第。譒至，破第纳焉。

《鱼弘传》：“弘，襄阳人，恣意酣赏，侍妾百馀人，不胜金翠，
服玩车马皆穷，一时之绝。”

《刘孝绰传》：“孝绰迁员外散骑常侍，兼廷尉卿，顷之即

妾入官府，其母犹停私宅。洽寻为御史中丞，遣令史
案其事，遂劾奏之，云：携少妹于华省，弃老母于下宅。
高祖为隐其恶，改妹为姝，坐免官。”

《钗小志》：梁武平齐，尽有其内，获侍儿十馀辈，忌于郄
后。左右进言曰：“以鸧鹒为膳，可以止妒。”

《陈书高宗柳皇后传》：“后讳敬言，美姿容，身长七尺二
寸，手垂过膝。初，高宗居乡里，先娶吴兴钱氏女，及即
位，拜为贵妃，甚有宠。后倾心下之，每尚方供奉之物，
其上者皆推于贵妃，而己御其次焉。”

《后主沈皇后传》：“后讳婺华，后主遇后既薄，而张贵妃
宠倾后宫，后宫政并归之，后澹然未尝有所忌怨。”
《程灵洗传》：“灵洗字元涤，新安海宁人也。以功进号安
西将军，改封重安县公，增邑并前二千户。性好播植，
躬勤耕稼，至于水陆所宜，刈获早晚，虽老农不能及
也。伎妾无游手，并督之纺绩，至于散用资财，亦弗俭
吝。”

《何敬容传》：“敬容字国礼，大通五年，入为尚书令侍中
将军。十一年，坐妾弟费慧明为导仓丞，夜盗官米，为
禁司所执，送领军府。时河东王誉为领军将军，敬容
以书解慧明，誉即封书以奏。高祖大怒，付南司推劾。
御史中丞张绾奏敬容挟私罔上，合弃市刑。诏特免
职。”

《魏书咸阳王禧传》：“禧性㤭奢，贪淫财色，姬妾数十，意
尚不已，衣被绣绮，车乘鲜丽，犹远有简娉，以恣其情。
由是昧求货赂，奴婢千数，田业盐铁，遍于远近，臣吏
僮隶，相继经营。世宗颇恶之。后谋反被擒，及与诸妹
公主等诀，言及一二爱妾，公主哭且骂之云：‘生多取
此婢辈，贪逐财物，畏罪作反，致今日之事，何复嘱问
此等’？”禧愧而无言，遂赐死私第。

《高阳王雍传》：雍总摄内外，与元叉同决庶政，岁禄万
馀，粟至四万，妓侍盈房，诸子珰冕，荣贵之盛，昆弟莫
及焉。元妃卢氏薨后，更纳博陵崔显妹，甚有色宠，欲
以为妃。世宗初以崔氏世号“东崔”，地寒望劣，难之，久
乃听许。延昌已后，多幸，妓侍近百许人，而疏弃崔氏
别房幽禁，不得关预内政，仅给衣食而已。至乃左右
无复婢使子女。欲省其母，必启闻，许乃得见。未几崔
暴薨，多云雍欧杀之也。灵太后许其女妓，未及送之，
雍遣其阉竖丁鹅自至宫内，料简四口，冒以还第。太
后责其专擅，追停之。

《高聪传》：“聪有妓十馀人，有子无子皆注籍为妾，以悦
其情。及病不欲他人得，并令烧指吞炭，出家为尼。”
《胡叟传》：“叟字伦许，安定临泾人也。不治产业，常苦饥
贫，然不以为耻。”高闾曾造其家，值叟裋褐曳柴，从田
归舍，为闾设浊酒蔬食，皆手自办集。其馆宇卑陋，园
畴褊局，而饭菜精洁，䤈酱调美。见其二妾并年衰跛
眇，衣布穿弊。闾见其贫，约以物值十馀匹赠之，亦无
辞愧。

《薛安都传》：“安都从祖弟真度，有女妓数十人，每集宾
客，辄命奏之，丝竹歌舞，不辍于前，尽声色之适。庶长
子怀吉居丧过周，以父妓十馀人并乐器献之，世宗
纳焉。”

《刘昶传》：“昶适子承绪，先昶卒。长子文远，次辉，字重昌，
并皆疏狂。昶深虑不能守其爵封，然辉犹小，未多罪
过，乃以为世子，袭封。正始初，尚兰陵长公主，世宗第
二姊也，拜员外常侍。公主颇严妒，辉尝私幸主，侍婢
有身，主笞杀之，剖其孕子节，解以草装，实婢腹，裸以
示辉，辉遂忿憾，疏薄公主。公主姊因入听讲，言其故”
于灵太后。太后敕清河王怿穷其事。怿与高阳王雍、
广平王怀奏其“不和之状，无可为夫妇之理，请离婚，
削除封位。”太后从之。公主在宫周岁，高阳王及刘腾
等皆为言于太后，太后虑其不改，未许之。雍等屡请
不已，听复旧义。太后流涕送公主，诫令谨护。正光初，
辉又私淫张、陈二氏女，公主更不检恶，主姑陈留公
主共相扇奖，遂与辉复致忿争。辉推主堕床，手脚殴
蹈，主遂伤胎，辉惧罪逃逸。灵太后召清河王怿决其
事，二家女髡笞付宫，兄弟皆坐鞭刑，徙配敦煌为兵。
公主因伤致薨，后执辉于河内之温县，幽于司州，将
加死刑，会赦得免。

《陆俟传》：“俟子丽，丽长子定国，定国子昕之，字庆始。袭
爵，尚显祖女常山公主。公主性不妒忌，以昕之无子，
为纳妾，媵而皆育女。公主有三女无男，以昕之从兄
希道第四子彰为后。”

《赵逸传》：“超宗弟令胜，惑宠妾潘离，弃其妻羊氏，夫妻
相讼，迭发阴私，丑秽之事，彰于朝野。”

《蠕蠕传》：蠕蠕者，东胡之苗裔也。社仑死，立社仑弟斛
律，神瑞元年与冯跋和亲。跋聘斛律女为妻，将为交
婚。斛律长兄子步鹿真谓斛律曰：“女小远适，忧思生
疾，可遣大臣树黎、勿地延等女为媵。”斛律不许。步鹿
真出谓树黎等曰：“斛律欲令汝女为媵，远至他国。”树
黎遂共结谋，令勇士夜就斛律穹庐，候其出执之，与女俱嫔于和龙，乃立《步鹿真》。

《冯跋传》：神麚二年，跋有疾，其长子永先死，立次子翼
为世子，摄国事，勒兵以备非常。跋妾宋氏，规立其子
受居，深忌翼，谓之曰：“主上疾将瘳，奈何代父临国乎？”
翼遂还。宋氏矫绝内外，遣阉人传问，翼及跋诸子大
臣并不得省疾，惟中给事胡福独得出入，专掌禁卫。
跋疾甚，福虑宋氏将成其计，乃言于䟦弟文通，勒兵
而入，跋惊怖而死。文通袭位，翼勒兵出战，不利，遂死。
跋有男百馀人，悉为文通所杀。

《司马𠮏传》：昌明立，耽于酒色，末年殆为长夜之饮，醒
治既少，外人罕得接见，故多居内殿，流连于樽俎之
间。以嬖姬张氏为贵人，宠冠后宫，威行阃内。于时年
几三十，昌明妙列妓乐，陪侍嫔少，乃笑而戏之云：“汝
以年当废，吾已属诸姝少矣。”张氏潜怒，昌明不觉而
戏逾甚。向夕，昌明稍醉，张氏乃多潜饮，宦者内侍而
分遣焉。至暮，昌明沉醉卧，张氏遂令其婢蒙之以被。
既绝而惧，货左右，云：“以魔死。”时道子昏废，子元显专
政，遂不穷张氏之罪。

《夏侯道迁传》：“道迁长子夬妻，裴植女也，与道迁诸妾
不穆，讼阋彻于公庭。”

《洛阳伽蓝记》：徐月华本高阳王雍妓，善弹箜篌，能为
《明妃出塞》之曲，后嫁为卫将军原士康侧室。近青阳
门，徐鼓箜篌而歌，哀声入云，行路听者成市。徐尝语
士康云：“王有二美姬，一名修容，二名艳姿。修容能为
绿水歌，艳姿善火凤舞”，士康遂常令徐鼓《绿水》《火凤》
之曲焉。

后魏河间王琛侍儿朝云，善吹箎，能为陇上声。羌叛，
王命朝云假为贫女吹箎而乞。羌闻之，皆流涕，相寻
而降。秦民语曰：“快马健儿，不如老妪吹箎。”

《北齐书崔㥄传》：“㥄字长孺，除徐州刺史。性豪慢，宠妾
冯氏，假其威刑，恣情取受，风政不立，为东兖州刺史，
复携冯氏之部。㥄寻遇偏风，而冯氏骄纵，受纳狼籍，
为御史所劾，与㥄俱召诣廷尉。寻有别敕，斩冯于都
市。㥄以疾卒于狱中。”
《王晞传》：“晞无子，帝将赐之妾，使小黄门就宅宣旨。皇
后相闻晞妻，晞令妻答，妻终不”言，晞以手拊胸而退。
帝闻之笑。

《孙腾传》：“腾字龙雀，天平初，除司徒。初，博陵崔孝芬养
贫家子贾氏，以为养女。孝芬死，其妻元更适郑伯猷，
携贾于郑氏。贾有姿色，腾纳之，始以为妾。其妻袁氏
死，腾以贾有子，正以为妻，诏封丹阳郡君。”

《平鉴传》：“鉴字明远，位开府仪同三司。时和士开以佞
幸势倾朝列，令人求鉴爱妾刘氏，鉴即送之，仍谓人
曰：老公失阿刘，与死何异。要自为身作计，不得不然。”
由是除齐州刺史。

《魏收传》：“收字伯起，兼太子詹事。取其舅女崔昂之妹，
产一女，无子。魏太常刘芳孙女，中书郎崔肇师女，夫
家坐事，帝并赐收为妻，时人比之贾充。置左右夫人。
然无子，后病甚，恐身后嫡媵不平，乃杀二姬。及疾瘳
追忆，作《怀离赋》以申意。帝数宴喜，收每预侍从。皇太
子之纳郑良姊也，有司备设牢馔，帝既酣饮，起而自”
毁覆之。仍诏收曰：“知我意不？”收曰：“臣愚谓良姊既东
宫之妾，理不须牢。仰惟圣怀，缘此毁去。”帝大笑，握收
手曰：“卿知我意。”

《钗小志》：“颜延之有爱姬，姬凭宠荡，延之坠床致损。”
《周书李迁哲传》：“迁哲字孝彦，安康人也。累世雄豪，为
乡里所率服。性复华侈，能厚自奉养。妾媵至有数百，
男女六十九人。缘汉千馀里间，第宅相次。姬人之有
子者，分处其中，各有僮仆侍婢奄阍守之。迁哲每鸣
笳导从，往来其间，纵酒饮宴，尽生平之乐。”

《隋书文献独孤皇后传》：“高祖与后相得，誓无异生之
子。后性妒忌，后宫莫敢进御。尉迟迥女孙有美色，上
悦之，后伺上听朝，阴杀之。后以高颎是父之家客，甚
见亲礼。至是闻颎夫人死，其妾生男，不善之，渐加谮
毁。上每事惟后言是用。后见诸王及朝士有妾孕者，
必劝上斥之。时皇太子多内宠，妃元氏暴薨，后意太”
子爱妾云氏害之，由是讽上黜高颎，废太子。

《高颎传》：“颎字昭元，太子勇失爱于上，潜有废立之意，
谓颎曰：‘晋王妃有神凭之言，王必有天下，若之何’？颎
长跪曰：‘长幼有序，其可废乎’？上默然而止。独孤皇后
知颎不可夺，阴欲去之。初，夫人卒，后言于上曰：‘高仆
射老矣，而丧夫人，陛下何能不为之娶’？上以后言谓
颎，颎流涕谢曰：‘臣今已老，退朝之后，唯斋居读佛经
而已。虽陛下垂哀之深，至于纳室，非臣所愿’。”上乃止。
至是，颎爱妾产男，上闻之极欢，后甚不悦。上问其故，
后曰：“陛下当复信高颎邪？始陛下欲为颎娶，颎心存
爱妾，面欺陛下。今其诈已见，陛下安得信之！”上由是
疏颎。

《张衡传》：“衡字建平。衡还乡里，帝每令人觇衡所为。衡
妾言衡怨望，谤讪朝政，竟赐尽于家。”

《赵元淑传》：“元淑镇临渝，及元感作乱，其弟元纵自帝所逃归，路经临渝，元淑出其小妻魏氏，见元纵，对宴
极欢，因与通谋，并授元纵赂遗。及元感败，人有告其
事者，帝以属吏。元淑言与元感结姻，所得金宝，则为
财聘，无他故。魏氏复言，初不受金。帝亲临问，卒无异
辞。帝大怒，谓侍臣曰：‘此则反状，何劳重问’。”元淑及魏
氏，俱斩于涿郡，籍没其家。

《李谔传》：“谔字士恢，迁书御史。谔见礼教凋弊，公卿薨
亡，其爱妾侍婢子孙辄嫁卖之，遂成风俗。谔上书曰：
臣闻追远慎终，民德归厚，三年无改，方称为孝。如闻
朝臣之内，有父祖亡没日月，子孙无赖，便分其妓妾，
嫁卖取财，有一于兹，实损风化。妾虽微贱，亲承衣履，
服斩三年，古今通式。岂容遽褫衰绖，强傅铅华。泣辞
灵几之前，送付他人之室。凡在见者，犹致伤心，况乎
人子，能堪斯忍！复有朝廷重臣，位望通贵，平生交旧，
情若弟兄。及其亡没，杳同行路，朝闻其死，夕窥其妾，
方便求娉，以得为限，无廉耻之心，弃友朋之义。且居
家理治，可移于官，既不正私，何能赞务。”上览而嘉之。
五品以上妻妾不得改醮，始于此也。

《隋唐嘉话》：李德林为内史令，与杨素共执隋政。素功
臣豪侈，后房妇女，锦衣玉食千人。德林子百药夜入
其室，则其宠妾所召也。素俱执于庭，将斩之。百药年
未二十，仪神隽秀，素意惜之，曰：“闻汝善为文，可作诗
自叙，称吾意，当免汝死。”后解缚，授以纸笔，立就。素览
之欣然，以妾与之，并资从数十万。

《大业拾遗》：炀帝自到广陵，沉湎失度，每睡须摇动，或
歌吹声齐，方就一梦。侍儿韩俊娥尤得意，每寝必令
振举支节，乃得睡不厌，赐名为“来梦儿。”萧妃密令讯
之：“帝不舒，汝能安之，岂有他媚？”俊娥进言：“妾从帝自
都城来，帝在何妥车，车行高下不等，妾态自摇，帝就
摇洽悦。妾后得以侍寝，私效车中之态成寝，非他媚”
也。他日萧妃谮去之帝，暇日登《迷楼》忆之，题柱二篇
云：“黯黯悲侵骨，绵绵病欲成。须知潘岳鬓，强半为多
情。”又“不信长思忆，丝从鬓里生。闲来倚柱立，相望几
多情。”

隋炀帝宫妃吴绛仙，善画长蛾眉，帝甚怜之，由是嫔
御皆仿此。宫吏日供螺子黛五斛，名《蛾绿》而进之。帝
每倚帘顾之，移时不去，乃云：“古人言美色若可餐，如
绛仙者，可以疗饥矣。”遂赐以合欢水果，绛仙以谢。帝
立为贵妃。后与妃同游汴河，彩舟为龙张帆，以锦饰
木剪花，日纵淫乐，遂废国祚。

《诚斋杂记》：“杨素有美妾，姿色绝伦。时有千牛桑和，有
妖蛊异术，常一见妇人，即便能致。炀帝密使窃之。素
宅深邃，和朝奉诏，夜便窃以送帝。帝奇其能，诏素赐
之。”吁！和之术何异昆仑奴乎？安知非剑仙也。

李靖，以布衣谒杨司空。有一妓殊色，执红拂立于前，
独目公。公既去而临轩指吏曰：“问处士第几，住何处？”
公具以对。公归逆旅，其夜五更初，忽闻𨙫门声，低者
起问焉，乃紫衣带帽人，杖一囊。公问谁，曰：“妾杨家执
拂妓也。”公遽延入，脱衣去帽，乃十八九佳丽人也。
《钗小志》：雪儿者，李密爱姬，每宾朋文章有奇丽者，付
雪“儿协律歌之。